**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 17.12.2023 ora 08.00 – 18.12.2023, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 18.12.2023, ora 08.00**

**RÂURI:**

**Debitele au fost în scădere** pe râurile din bazinele: Vişeu, Iza, Tur, Someş, Crasna, Barcău, Crişuri, Mureş (exceptând inferior aval s.h. Radna), Bega Veche, Bega, Timiş, Bârzava, Moravița, Caraş, Nera, Cerna, cursul mijlociu și inferior al Jiului, cursurile inferioare ale Buzăului, Bistriței și pe cursul mijlociu al Prutului.

Pe cursul inferior al Mureșului (aval s.h. Radna), debitele au fost în creştere prin propagare, iar pe celelalte râuri au fost în general staționare.

Debitele se situează la valori peste mediile multianuale lunare pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega Veche, Bega, Timiș, Bârzava, Moravița, Caraș, bazinele superioare ale Jiului, Oltului, bazinul superior și mijlociu al Bistriței și pe cursurile superioare ale Trotușului și Prutului.

Pe celelalte râuri debitele se situează la valori cuprinse între 30-90% din normalele lunare şi mai mici (sub 30%) pe râurile din bazinele hidrografice: Nera, Bârlad, Jijia, Tazlău, cursul Ialomiței, pe unii afluenți din bazinele inferioare ale Jiului și Oltului.

Formațiunile de gheață (gheață la maluri, năboi), existente pe râurile din nord-estul țării au fost în extindere și intensificare.

Ca urmare a propagării viiturilor formate anterior se situează peste:

- **COTELE DE INUNDAȚIE** râurile la stațiile hidrometrice: Tur – Micula (310+33)-jud. SM, Crasna – Domăneşti (500+13)-jud.SM și Crasna – Berveni (590+21)-jud. SM (sectoare îndiguite);

- **COTELE DE ATENȚIE** râurile la stațiile hidrometrice: Tur – Turulung (360+9)-jud. SM, Barcău – Sălard (510+16)-jud. BH (sectoare îndiguite).

A fost în vigoare **AVERTIZAREA HIDROLOGICĂ** nr. 131 din 16.12.2023, până la ora 24:00.

**Debitele vor fi în scădere** pe râurile din bazinele: Vişeu, Iza, Tur, Someş, Crasna, Barcău, Crişuri, Mureş, Bega Veche, Bega, Timiș, Bârzava, Caraș, Nera, Cerna, cursul mijlociu și inferior al Jiului și cursul mijlociu al Prutului, iar pe celelalte râuri vor fi relativ staționare.

Formațiunile de gheață (gheață la maluri) existente, se vor menține fără modificări importante.

Ca urmare a propagării viiturilor formate anterior se vor menține peste **COTELE DE APĂRARE,** cursurile inferioare ale râurilor Tur şi Crasna.

**DUNARE:**

**Debitul la intrarea în țar****ă (secțiunea Baziaș) în** **intervalul 17.12.2023 – 18.12.2023** **a fost în creştere, având valoarea de** **8600 m3/s,** peste media multianuală a lunii **decembrie 5200 m3/s.**

În aval de Porţile de Fier, debitele au fost în creștere.

**Debitul la intrarea în** **țară (secțiunea Baziaș) va fi în creştere (9000 m3/s).**

În aval de Porţile de Fier, debitele vor fi în creştere.

**2.** **Situaţia meteorologică în intervalul 17.12.2023, ora 08.00 – 18.12.2023, ora 08.00**

**În ţara,** regimul termic s-a menținut apropiat de cel normal pentru această dată în cea mai mare parte a țării, exceptând zona Moldovei, unde local valorile diurne au fost și cu peste 5 grade mai ridicate decât mediile multianule. În nord-vestul și parțial în centrul și estul teritoriului au fost înnorări în general persistente, iar în rest cerul a fost temporar noros - ziua și mai mult senin - noaptea. A plouat slab pe alocuri în estul Moldovei și cu totul izolat în primele ore în nordul Olteniei, iar la începutul nopții și în nordul Transilvaniei - unde au favorizat și depunerile de polei (județul Bistrița Năsăud). Vântul a suflat slab și moderat, cu intensificări temporare pe crestele montane, astfel încât în vestul Carpaților Meridionali, în nordul Carpaților Orientali, precum și în Carpații de Curbură au fost intervale cu viteze la rafală de peste 90...100 km/h, ce au determinat și transport de zăpadă. Unele intensificări ale vântului au fost pe spații mici și în regiunile estice și sud-estice, local cu viteze de 40...50 km/h, dar în județul Neamț acestea au depășit și 55 km/h. La ora 20 era strat de zăpadă la munte și măsura, în platformele stațiilor meteorologice, până la 52 cm în Munții Făgăraș, dar pe suprafețe mici și în depresiunile din estul Transilvaniei (până la 2 cm). Temperaturile maxime s-au încadrat între -1 grad la Târgu Lăpuș, Dej, Batoș și Turda și 11 grade în Bacău, iar la ora 06 temperatura aerului avea valori cuprinse între -6 grade la Petroșani și 8 grade la Târgu Neamț și Mahmudia. S-a semnalat ceață, în primele ore ale zilei în cea mai mare parte a Olteniei, pe arii restrânse în Muntenia și izolat în Banat, Crișana și Transilvania, iar noaptea pe arii restrânse în Oltenia, precum și în Maramureș, unde a fost asociată și cu burniță.

*Observație - au fost emise 31 atenționări cod galben pentru fenomene meteorologice periculoase imediate.*

**La Bucureşti,** vremea s-a menținut apropiată de normalul termic al perioadei. Cerul a temporar noros ziua și mai mult senin în restul intervalului, iar vântul a suflat slab și moderat. Temperatura maximă a fost de 3 grade la toate stațiile meteorologice, iar la ora 06 se înregistrau -1 grad la Filaret și Băneasa și 0 grade la Afumați.

**3. Prognoza meteorologică în intervalul 18.12.2023, ora 08.00 – 19.12.2023, ora 08.00**

**În ţara,** valorile termice diurne vor crește față de ziua anterioară și cu precădere în sud și est, se vor situa peste normele perioadei. Cerul va fi variabil în nordul și estul țării și mai mult senin în rest, dar mai ales la începutul zilei și noaptea, local în nord-vestul și centrul teritoriului și pe arii mai restrânse în celelalte zone se va semnala ceață sau nebulozitate joasă. Vântul va sufla slab și moderat, cu ușoare intensificări în zona montană înaltă. Temperaturile maxime se vor încadra de la 2...4 grade în zona joasă din Transilvania și 12...14 grade în dealurile subcarpatice, iar cele minime între -6 și 4 grade.

**La Bucureşti,** valorile termice diurne vor fi în creștere față de ziua precedentă și se vor situa peste media climatologică a perioadei. Cerul va fi mai mult senin și doar spre sfârșitul intervalului va crește probabilitatea formării ceții sau nebulozității joase. Vântul va sufla slab și moderat. Temperatura maximă va fi de 9...10 grade, iar cea minimă de -4...-1 grad, cu cele mai scăzute valori în zona periurbană.

###### **II. CALITATEA APELOR**

2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Nu au fost semnalate evenimente deosebite.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei II de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**